Document ID: /roh_data/filtered/rm_wikipedia_new.jsonl.gz/2334

Ottawa (engles ['ɒtəwə] ni ['ɒtəwɑː], franzos [ɔta'wa]) ei la capitala dil Canada. El secatta egl ost dalla provinzia digl Ontario, sper la riva sid dil flum Ottawa River / Rivière des Outaouais, che fuorma leu il cunfin denter las provinzias digl Ontario e dil Québec. Tenor la dumbraziun dil pievel digl onn 2011 haveva Ottawa quei onn 883 391 avdonts ed ina surfatscha da 2 790,22 km².
Ensemen cun il marcau da Gatineau, situaus sper la riva nord digl Ottawa River, el Québec, e culs contuorns fuorma Ottawa l'aglomeraziun urbana d'Ottawa-Gatineau. Igl onn 2011 haveva il census metropolitan area d'Ottawa-Gatineau tenor la definiziun digl uffeci da statistica dil Canada (Statistics Canada) 1 236 324 avdonts sin ina surfatscha da 6 287,03 km², dils quals agl Ontario appartenevan 3 287,13 km² cun 921 823 avdonts ed al Québec 2 999,90 km² cun 314 501 avdonts. Questa aglomeraziun ei era stada dessignada sco regiun dalla capitala naziunala (National Capital Region / Région de la capitale nationale) davart dalla federaziun canadesa per la lescha sur dalla capitala naziunala digl onn 1985. La regiun dalla capitala naziunala definida da questa lescha ei denton buca identica cun il census metropolitan area definius digl uffeci da statistica, ella cumpeglia mo in intschess da 4 715 km².

Annotaziuns